

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ 25/2018 ΣΥΝΕΔΡΙΑΣΗΣ**

|  |  |
| --- | --- |
| **Αριθ. Απόφασης: 496/2018** | **ΠΕΡΙΛΗΨΗ ΘΕΜΑΤΟΣ** |
| ΑΔΑ: Ω5Ζ9ΩΨΑ-ΞΕΑ | **«Έγκριση μελέτης του έργου «Διάνοιξη αντιπυρικού οδικού δικτύου στην Δυτική Βαλαώρα Περιαστικού Δάσους Άρτας»** |

Στην Άρτα σήμερα την εντεκάτη (11) του μηνός Σεπτεμβρίου του έτους 2018 ημέρα Τρίτη και ώρα 15,15 , το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, σύμφωνα με τις διατάξεις του αρθρ. 95 παρ.4 του Ν. 3463/2006 «Κύρωση Κώδικα Δήμων και Κοινοτήτων) ύστερα από την με αριθμό πρωτ. 21384/11-9-2018 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  Ν.3852/2010.

    Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο  νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση  ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας Πρόεδρος 2. Μπαλάγκας Γεώργιος 3. Πατήλας Κωνσταντίνος 4. Νταλάκας Δημήτριος 5. Τράμπας Κωνσταντίνος 6. Πανέτας Γεώργιος 7. Χαρακλιάς Κωνσταντίνος 8. Κοτσαρίνης Μιχαήλ 9. Καραγεώργος Γεώργιος 10. Ζέρβας Κων/νος 11. Σιαφάκας Χριστόφορος 12. Λιλής Γεώργιος 13. Λιόντος Νικόλαος 14. Γραμματικού-Παπατσίμπα Θεανώ 15. Σφήκας Δημήτριος 16. Κουτρούμπα Άννα-Μαρία 17. Μιλτιάδους Γεώργιος | 1. Βλάχος Μιχαήλ 2. Στασινός Παύλος 3. Παπαμιχαήλ Κων/νος 4. Κοσμάς Ηλίας 5. Ντέμσια Αικατερίνη 6. Ζυγουβέλης Παναγιώτης 7. Παπαλέξης Ιωάννης 8. Βασιλάκη-Μητρογιώργου Βικτωρία 9. Βλάρας Γρηγόριος 10. Κατσαντούλα Αναστασία 11. Παπαιωάννου Κωνσταντίνος 12. Κιτσαντά Ευαγγελίτσα 13. Παπακίτσος Στέφανος 14. Ξυλογιάννης Άγγελος 15. Παπάζογλου Χαράλαμπος 16. Πετανίτης Δημητριος |

Στη συνεδρίαση δεν παραβρέθηκαν Πρόεδροι των Δημ. Ενοτήτων και Τοπικών Κοινοτήτων δεν παραβρέθηκαν αν και νόμιμα κλήθηκαν.

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Ο Πρόεδρος κήρυξε την έναρξη της συνεδρίασης και εισηγούμενος το 3ο τακτικό θέμα της ημερήσιας διάταξης « Έγκριση μελέτης του έργου «Διάνοιξη αντιπυρικού οδικού δικτύου στην Δυτική Βαλαώρα Περιαστικού Δάσους Άρτας» έδωσε το λόγο στον αρμόδιο Αντιδήμαρχο κ. Ζέρβα ο οποίος έθεσε υπόψη του Συμβουλίου την μελέτη του ανωτέρω έργου, στην  τεχνική έκθεση της οποίας αναφέρεται:

### 1.ΕΙΣΑΓΩΓΗ

Η παρούσα μελέτη συντάσσεται από και ορίζεται ως «Διάνοιξη αντιπυρικού οδικού δικτύου στην δυτική Βαλαώρα περιαστικου δάσους Άρτας» και ειδικότερα:

1) Στην διάνοιξη δασικού δρόμου Γ’ κατηγορίας – αντιπυρική ζώνη από δρόμο νοσοκομείου Άρτας μέχρι δρόμο δυτικής Βαλαώρας, περιαστικού δάσους Άρτας, συνολικού μήκους 430,8 μέτρων.

2) Στην διάνοιξη δασικου δρομου γ’ κατηγορίας – αντιπυρική ζώνη από δρόμο δυτικής Βαλαώρας μέχρι Γλυκόριζο, περιαστικού δάσους Άρτας, συνολικού μήκους 1.182,5 μέτρων.

**2.ΣΚΟΠΟΣ**

Το προτεινόμενο αντιπυρικό δίκτυο θα εξυπηρετήσει τον εξής στόχο:

Βελτίωση των συνθήκες πρόληψης και καταστολής σε τυχόν εκδήλωση πυρκαγιάς, με την άμεση προσέγγιση των επίγειων μέσων πυρόσβεσης μικρών και μεγάλων, λόγω της βελτίωσης των συνθηκών προσπέλασης.

**3. ΘΕΣΗ – ΣΥΝΘΗΚΕΣ ΙΔΙΟΚΤΗΣΙΑΣ**

Η υπό μελέτη περιοχή βρίσκεται επί της δυτικής πλευράς της λοφοειδούς έξαρσης Περάνθης στο νότιο άκρο της πόλης της Άρτας. Ο γενικός προσανατολισμός δίδεται από τον αντίστοιχο χάρτη, ο οποίος επισυνάπτεται στη μελέτη.

Το δάσος Λόφου Περάνθης διέπεται από πολύμορφο ιδιοκτησιακό καθεστώς, το οποίο λειτουργούσε ως τροχοπέδη σε κατά το παρελθόν επεμβάσεις βελτίωσης της Δ/νσης Δασών Άρτας.

Παραθέτουμε εδώ τον παρακάτω πίνακα, στον οποίο φαίνονται οι ιδιοκτήτες, καθώς και η έκταση που ανήκει σ΄ αυτούς.

|  |  |  |
| --- | --- | --- |
| Α/Α | ΙΔΙΟΚΤΗΤΕΣ | Έκταση που κατέχουν σε Ηα |
| 1. | Δήμος Αρταίων | 10,0 Ηα |
| 2. | Ι.Μ. Κάτω Παναγιάς | 34,9 Ηα |
| 3. | Τ.Ε.Θ.Α. | 14,1 Ηα |
| 4. | Δημόσιο | 139,5 Ηα |
|  | Σ Υ Ν Ο Λ Ο | 200,5 Ηα |

Ειδικότερα η περιοχή στην οποία θα κατασκευασθεί το αντιπυρικό δίκτυο ανήκει στον Δήμο Αρταίων.

**4. ΟΡΙΑ – ΟΡΙΟΓΡΑΜΜΗ – ΕΚΤΑΣΗ.**

Το προτεινόμενο οδικό αντιπυρικό δίκτυο αποτελείται από δυο αντιπυρικούς δρόμους επί της δυτικής πλευράς της λοφώδους εξάρσεως Περάνθης στην θέση «Βαλαώρα» του περιαστικου δάσους Άρτας.

Ο πρώτος δρόμος συνολικού μήκους 430,8 μέτρων με τίτλο «Διάνοιξη δασικού δρόμου Γ’ κατηγορίας – αντιπυρική ζώνη από δρόμο νοσοκομείου Άρτας μέχρι δρόμο δυτικής Βαλαώρας, περιαστικού δάσους Άρτας», αρχίζει από υπάρχοντα αντιπυρικό δρόμο στο νότιο μέρος του νοσοκομείου Άρτας και με Νοτιοανατολική κατεύθυνση, περνώντας από δασική έκταση αειφύλλων πλατυφύλλων, συνδέεται με υπάρχοντα αντιπυρικό δασικό δρόμο στην θέση δυτική Βαλαώρα.

Ο δεύτερος δρόμος συνολικού μήκους 1.182,5 μέτρων, με τίτλο «Διάνοιξη δασικού δρόμου Γ’ κατηγορίας – αντιπυρική ζώνη από δρόμο δυτικής Βαλαώρας μέχρι Γλυκόριζο, περιαστικού δάσους Άρτας», αρχίζει από υπάρχοντα τυφλό αντιπυρικό δασικό δρόμο στην θέση δυτική Βαλαώρα και στην αρχή με Νοτιοανατολική και στην συνέχεια με Νοτιοδυτική κατεύθυνση, περνώντας από δασική έκταση, συνδέεται με υπάρχοντα δημοτικό δρόμο στην θέση Γλυκόριζο.

**5. ΑΝΑΛΥΣΗ ΠΕΡΙΒΑΛΛΟΝΤΟΣ.**

**Χρήση γαιών**: Το μεγαλύτερο τμήμα του Λόφου Περάνθης έχει αναδασωθεί τεχνητά, ενώ τμήμα στην θέση «Βαλαώρα» καλύπτεται ακόμη από είδη της διαπλάσεως των αείφυλλων πλατύφυλλων. Η χρήση της εκτάσεως αυτής δεν μπορούσε να είναι άλλη από προστατευτική και αισθητική λόγω της γειτονίας της με την πόλη της Άρτας.

**Ανάγλυφο – μορφολογία εδάφους**

Η υπό μελέτη περιοχή βρίσκεται επί της λοφοειδούς εξάρσεως Περάνθης και στο δυτικό μέρος αυτής. Η τοπογραφική διαμόρφωση του εδάφους είναι λοφοειδής, με σχετικά ήπιες κλίσεις και υψόμετρο από 50-208μ. Λόγω των ήπιων κλίσεων, αλλά και τις συστάσεως των πετρωμάτων, λείπουν απ’ τη περιοχή υδρολογικά χαρακτηριστικά όπως πηγές, ρέματα ή άλλες υδάτινες επιφάνειες.

**ΦΥΣΙΚΕΣ ΣΥΝΘΗΚΕΣ.**

**Γεωλογικές, πετρογραφικές και εδαφολογικές συνθήκες**.

Από γεωλογική άποψη η έκταση ανήκει στη περιοχή του συμπαγούς δολομιτικού ασβεστόλιθου. Ολόκληρος ο λόφος Περάνθης εδράζεται επί ασβεστολιθικού πετρώματος, απ’ την αποσάθρωση του οποίου δημιουργείται έδαφος του τύπου των ερυθρών Μεσογειακών γαιών, μεγάλου μέχρι μετρίου βάθους, γόνιμο και παραγωγικό, όπου βέβαια οι ήπιες κλίσεις το επιτρέπουν. Αντίθετα, όπου οι κλίσεις είναι μεγαλύτερες, κυριαρχούν οι πέτρες σκελετικού χαρακτήρα και το έδαφος είναι αβαθές και χαμηλής παραγωγικότητας.

**Κλιματικές συνθήκες**.

Ο καθορισμός του κλίματος μιας περιοχής προϋποθέτει ακριβή γνώση των μετεωρολογικών στοιχείων αυτής και επιτυγχάνεται μόνο με αυστηρές και πολυετείς παρατηρήσεις. Η υπό μελέτη περιοχή στερείται από τέτοιες παρατηρήσεις και συνεπώς δεν μπορεί να γίνει άμεση μελέτη των κλιματικών συνθηκών της περιοχής, γεγονός το οποίο μας οδηγεί αναγκαστικά στην λήψη μετεωρολογικών στοιχείων από τον πλησιέστερο μετεωρολογικό σταθμό με παρόμοιες κλιματικές συνθήκες ο οποίος είναι ο Μ.Σ. ΑΡΤΑΣ με υψόμετρο 42 μέτρα.

Αναλύοντας τα στοιχεία αυτά καταλήγουμε στα ακόλουθα συμπεράσματα:

Η μέση θερμοκρασία είναι 17,3 C και παρουσιάζει διακύμανση με μέγιστο τους μήνες Ιούλιο, Αύγουστο (26,5 C) και ελάχιστο τον μήνα Ιανουάριο (8,7 C), ενώ οι βροχοπτώσεις όπως προκύπτει από τον πίνακα είναι έντονες με μέγιστη τιμή τον μήνα Δεκέμβριο (260,9 mm) και ελάχιστη τον μήνα Ιούλιο (29 mm).

Με βάση το μέσο ύψος βροχής και τη μέση θερμοκρασία κατά μήνα προκύπτει ότι πρόκειται για κλίμα σχετικά υγρό με μέτριο έλλειμμα υγρασίας κατά το θέρος και ετήσια εξατμισοδιαπνοή 70-85 εκ. από την οποία το 50% περίπου εκδηλώνεται κατά τους τρεις μήνες του θέρους.

Από το κλιματικό διάγραμμα EMBERGER προκύπτει ότι βρισκόμαστε στον ύφυγρο όροφο του μεσογειακού κλίματος με χειμώνα ήπιο.

Όσον αφορά τους ανέμους κατά την χειμερινή περίοδο επικρατέστεροι είναι οι Β μέτριοι έως ασθενείς άνεμοι και ακολουθούν οι Α μέτριοι. Ισχυροί και ορμητικοί άνεμοι σπανίζουν και είναι συνήθως Β-ΒΑ. Κατά την θερινή περίοδο εμφανίζονται οι αύρες των ορέων και των κοιλάδων και οφείλονται στην διαφορά της θερμοκρασίας στα στρώματα του αέρα πάνω στις πλαγιές των βουνών και στην ελεύθερη ατμόσφαιρα στο ίδιο υψόμετρο, ώστε να δημιουργούνται διαφορετικές βαροβαθμίδες. Έτσι κατά την ημέρα πνέουν άνεμοι από τις κοιλάδες προς τις κορυφές (αύρες κοιλάδων) και κατά τη νύχτα από τα βουνά προς τις κοιλάδες (αύρες ορέων).

**Βλάστηση**.

Το υπόψη δάσος δημιουργήθηκε με τεχνικές αναδασώσεις που έλαβαν χώρα κατά το παρελθόν απ’ τη Δασική Υπηρεσία, με φύτευση φυταρίων Χαλεπίου και τραχείας Πεύκης, καθώς και οριζοντιοκλάδου και ορθοκλάδου κυπαρίσσου. Η αρχική βλάστηση (πριν τη δημιουργία του αλσυλλίου), όπως επίσης και η βλάστηση της ευρύτερης περιοχής, αποτελείτε από αείφυλλα πλατύφυλλα (πρίνο, Φιλύκι, κ.λ.π.), ενώ σε μεγάλο ποσοστό απαντάται η Ασφάκα και το παλιούρι. Σήμερα το δάσος καλύπτεται στο μεγαλύτερο μέρος του από Πεύκη και κυπαρίσσι, ύψους 8-15 μ. και συγκόμωση από 0,5 έως 0,9. Κατά θέσεις υπάρχει φυσική αναγέννηση καθώς και τμήματα του δάσους με δένδρα μικρής ηλικίας, με αποτέλεσμα να παρουσιάζεται κάποια ποικιλία βλαστήσεως, ενώ το Νοτιοδυτικό τμήμα του καλύπτεται ακόμη από είδη της διαπλάσεως των αείφυλλων πλατύφυλλων.

**Κυκλοφορία - ΄Έργα υποδομής**: Το οδικό δίκτυο της περιοχής πρέπει να θεωρηθεί ικανοποιητικό. Το σύνολο των δρόμων είναι ασφαλτοστρωμένο και επιτρέπει την άνετη κυκλοφορία των οχημάτων.

**Εχθροί-Κίνδυνοι**: Ο μεγαλύτερος κίνδυνος που αντιμετωπίζει αυτή τη στιγμή το δάσος Περάνθης, είναι ο κίνδυνος της πυρκαϊάς. Η άμεση γειτονία με τη πόλη της ΄Άρτας, η μεγάλη επισκεψιμότητα λόγω του νοσοκομείου, η σύνθεση και το είδος της βλάστησης, καθώς και η παρατεταμένη ξηροθερμική περίοδος, είναι παράγοντες που συνθέτουν τον κίνδυνο της πυρκαϊάς, ο οποίος πρέπει να θεωρείται άμεσος κατά τη περίοδο Ιουνίου-Σεπτεμβρίου. Την αμεσότητα του κινδύνου αυτού έχουν αντιληφθεί τόσο οι υπηρεσίες (Δ/νση Δασών, Δήμος, Στρατός), όσο και οι κάτοικοι της πόλης. ΄Έτσι με τη συνεχή παρακολούθηση και επαγρύπνηση, έγινε γρήγορα ο εντοπισμός, αλλά και η αντιμετώπιση κάθε έκτακτου περιστατικού που παρουσιάστηκε μέχρι σήμερα.

**6. ΥΠΑΡΧΟΝΤΑ ΕΡΓΑ- ΠΑΡΟΥΣΑ ΚΑΤΑΣΤΑΣΗ .**

Στο δάσος Περάνθης, η άμεση γειτονία του με τη πόλη της ΄Άρτας, η εύκολη οδική προσπέλασή του, καθώς και οι φυσικές συνθήκες είναι στοιχεία που ενισχύουν την καταλληλότητα του δάσους για σκοπούς αναψυχής. Επίσης η ύπαρξη, εντός αυτού, του Γενικού Νοσοκομείου Άρτας το καθιστά ένα δασός με μεγάλο αριθμό επισκεπτών σε καθημερινή βάση. Αυτές οι δυο παράμετροι σε συνδυασμό με το είδος της βλάστησης και το κλίμα της περιοχής το καθιστούν ευάλωτο σε κίνδυνους πυρκαγιών κατά την θερινή περίοδο.

**7.ΠΡΟΤΕΙΝΟΜΕΝΑ ΕΡΓΑ – ΤΕΧΝΙΚΗ ΠΕΡΙΓΡΑΦΗ.**

Χαρακτηρισμός και κατάταξη δρόμων**.**

Η προσπέλαση δια μέσου δασικών εδαφών και ο σκοπός κατασκευής, προσδίδει σ` αυτούς τον χαρακτήρα των δασικών δρόμων Γ κατηγορίας – αντιπυρικές ζώνες.

**Τεχνικά στοιχεία**

Αναλυτικά τα τεχνικά στοιχεία είναι.

Χωματουργικά:

1.Πλάτος καταστρώματος: Οι δασικοί δρόμοι - αντιπυρικές ζώνες θα διανοιγούν με πλάτος καταστρώματος 5,00μ. Επιπλέον οι τάφροι απορροής όμβριων υδάτων προβλέπονται με τριγωνική διατομή, πλάτος 1,20μ. ύψος 0,40μ. και θα έχουν κλίση 1:3 από το κατάστρωμα στο κέντρο της τάφρου και 1:1 από το κέντρο της τάφρου προς το πρανές. Διαπλατύνσεις δεν προβλέπονται, όπου όμως οι συνθήκες το επέβαλαν για την αποφυγή τρανσερών προτιμήθηκε ανάλογη αύξηση του πλάτους του καταστρώματος που θα διευκολύνει την εναπόθεση των εκχωματισμών, κρίνεται δε από οικονομικής άποψης αυτή η αύξηση του πλάτους καταστρώματος πιο συμφέρουσα από την δημιουργία τρανσερών.

2.Ακτίνες καμπυλότητας: Η ελάχιστη ακτίνα καμπυλότητας είναι 20,00μ.

**3.Διαμόρφωση πρανών:** στα μεν γαιώδη με κλίση από 1:1 έως 2:1 στα δε βραχώδη από 3:1 έως 5:1.

**4.Οδόστρωμα:** Στην παρούσα φάση δεν προτείνεται οδοστρωσία και ασφαλτικά. Μελλοντική αναγκαιότητα τους θα αντιμετωπισθεί με ειδική μελέτη.

5. Κλίσεις: Οι κατά μήκος κλίσεις κυμαίνονται από S min = -4,0% έως S max =-8,0%.

**6.Τεχνικά:** Στον Δρόμο 2 με τίτλο «Διάνοιξη δασικού δρόμου Γ’ κατηγορίας – αντιπυρική ζώνη από δρόμο δυτικής Βαλαώρας μέχρι Γλυκόριζο, περιαστικού δάσους Άρτας», στην ΧΘ: 0+617,40 μ και κορυφή Δ15, όπου η διάνοιξη συναντά ανώνυμο ρέμα, θα κατασκευασθούν τα κάτωθι τεχνικά έργα:

α) κοιτόστρωση μετά χαλινών: Θα κατασκευασθεί κοιτόστρωση από οπλισμένο σκυρόδεμα C16/20 μήκους 20,00 m, πλάτους 5,00 m και ύψους 0,25 m. Ο κατάντη χαλινός θα γίνει από σκυρόδεμα οπλισμένο C16/20, θα είναι συνολικού ύψους 1.20 μέτρων και πλάτους στέψης 0,50 μέτρων. Ο ανάντη χαλινός θα γίνει από σκυρόδεμα οπλισμένο C16/20, θα είναι συνολικού ύψους 0.50 μέτρων και πλάτους στέψης 0,50 μέτρων. Ο σιδηρούς οπλισμός της κοιτόστρωσης και των χαλινών θα αποτελείται από δυο σειρές δομικό πλέγμα Τ377 καρέ Φ8 (5,30 Kgr/m2). Η ανωτέρω κατηγορία σκυροδέματος ( C16/20) επιλέχθηκε διότι το σκυρόδεμα δέχεται έντονες πιέσεις από την υδατοπαροχή και κυρίως από την στερεοπαροχή του ρέματος .

β) Τσιμεντόστρωση του καταστρώματος του δρόμου: Η τσιμεντόστρωση του καταστρώματος του δρόμου θα γίνει ένθεν και ένθεν της κοιτόστρωσης. Η τσιμεντόστρωση θα γίνει από σκυρόδεμα C12/15, συνολικού μήκους 40,00 m (20,00 m ένθεν και ένθεν της κοιτόστρωσης) μέσου πλάτους 5,00 m και μέσου ύψους 0,20 m εκάστη. Επίσης θα τοποθετηθούν δυο σειρές δομικό πλέγμα Τ377 καρέ Φ8 (5,30 Kgr/m2).

**Χαρακτηρισμός εδαφών**

Τα βασικά πετρώματα πάνω στα οποία εδράζονται τα καταστρώματα των δρόμων ανήκουν στον ασβεστόλιθο σε αναλογία γαίες – βράχος 5% - 95% αντίστοιχα.

Τα εδάφη στο υπό διάνοιξη τμήμα χαρακτηρίζονται:

Επιχώματα : 896,3 m3

Εκχώματα γαιώδη : 584,8 m3

Εκχώματα βραχώδη : 13.305,3 m3

Τάφροι: Οι όγκοι εκχωμάτων ανέρχονται σε 403,3 m3 εκ των οποίων τα 17,20 m3 γαίες και τα 386,1 m3 βράχος.

**Τεχνικές συνθήκες κατασκευής**

Για την διάνοιξη του δρόμου θα χρησιμοποιηθούν οδοποιϊτικά μηχανήματα για τους εκχωματισμούς, την εξόρυξη βράχων και την διαμόρφωση του οδοστρώματος. Η μέχρι τώρα εμπειρία έχει δήξει ότι σε διανοίξεις μικρών δρόμων δεν χρειάζεται ειδικός χώρος εγκατάστασης εργοταξίου, αλλά ως εργοτάξιο των οδοποιϊτικών μηχανημάτων χρησιμοποιείται το κατάστρωμα του δρόμου

**8.Προμετρησεις χωματουργικων εργασιων.**

Η προμέτρηση των χωματουργικών εργασιών έγινε με βάσει τις κατά πλάτος τομές, οι οποίες σχεδιάστηκαν με βάση τα τεχνικά στοιχεία του δρόμου (πλάτος καταστρώματος, τάφροι, πρανή) καθώς και τις εγκάρσιες κλίσεις των διατομών. Σχεδιάστηκαν και υπολογίστηκαν οι κατά πλάτος τομές όλων των διαπλατύνσεων και της διάνοιξης για να δοθεί μεγαλύτερη ακρίβεια στο μέγεθος των χωματισμών. Με βάση τους υπολογισμούς αυτούς έγινε εκτίμηση των χωματουργικών εργασιών οι οποίες παρουσιάζονται στους αντίστοιχους πίνακες της μελέτης.

**9. ΤΙΜΟΛΟΓΙΑ**

Τα τιμολόγια που χρησιμοποιήθηκαν είναι το τιμολόγιο έργων οδοποιίας του υπουργείου Περιβάλλοντος Χωροταξίας και Δημ. Έργων (Αριθ. ΔΝΣγ/oικ.35577/ΦΝ 466 - 19 Μαΐου 2017).

**10. Προϋπολογισμος**

Οι δαπάνες εκτέλεσης έργων και εργασιών που προβλέπονται και προϋπολογίζονται με τιμές του υπουργείου Περιβάλλοντος Χωροταξίας και Δημ. Έργων θα φθάσουν τα 218.240,00 € συνυπολογιζομένων των Γ.Ε. και Ε.Ο.(18%), απροβλέπτων 15% και Φ.Π.Α. (24%).

Η ανωτέρω δαπάνη αναφέρεται στην διάνοιξη της αντιπυρικής ζώνης και δεν αφορά διεκδικήσεις τρίτων για αποζημιώσεις ιδιοκτησιών που καταλαμβάνει η ζώνη διέλευσης της. Αρμόδιος για την επίλυση τέτοιων ζητημάτων, εφ` όσον προκύψουν, είναι ο Δήμος Άρτας.

**Συνεχίζοντας πρόσθεσε τα εξής:**

Μετά το τοπικό συντονιστικό στις 2-8-2018 , το αρ. 118224/1-8-2018 έγγραφο του Δασαρχείου Άρτας προς την Ιερά Μονή Κάτω Παναγιάς , το αρ. 1019/4/423-κστ’ /3-8-2018 έγγραφο της Διεύθυνσης Αστυνομίας Άρτας καθώς και το αρ. 3161 Φ.702.15/13-8-2018 έγγραφο της Πυροσβεστικής Υπηρεσίας Άρτας , κρίθηκε αναγκαία και επείγουσα η διάνοιξη αντιπυρικής ζώνης για την εξασφάλιση του Νοσοκομείου της Άρτας σε τμήμα της ιδιοκτησίας του Δήμου Αρταίων .

Η υπηρεσία μας ανταποκρίθηκε το συντομότερο δυνατόν και συνέταξε την αρ. 16/2018 μελέτη προϋπολογισμού 218.240,00 ευρώ που αφορά τη διάνοιξη δύο αντιπυρικών ζωνών , έτσι όπως παρουσιάζονται στη συνημμένη μελέτη , σε συνεννόηση με την πυροσβεστική υπηρεσία για την πιθανή διαφυγή τόσο του Νοσοκομείου Άρτας όσο και των κατοίκων της Άνω πόλης εντός της ιδιοκτησίας του Δήμου.

Παρακαλούμε για την έγκριση της μελέτης , καθώς επίσης και για τον καθορισμό του τρόπου δημοπράτησης. [Ανοιχτή ή κλειστή διαδικασία] , καθώς επίσης να κρίνεται το κατεπείγον ή μη του θέματος.

Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη τον Ν.3463/06, Ν.3852/10 την εισήγηση,   την απόφαση της Ο.Ε. και γενομένης ψηφοφορίας κατά την οποία ο κ. Πετανίτης ψήφισε ΠΑΡΩΝ

**ΑΠΟΦΑΣΙΖΕI ΚΑΤΑ ΠΛΕΙΟΨΗΦΙΑ**

Α.- Την έγκριση μελέτης του έργου «Διάνοιξη αντιπυρικού οδικού δικτύου στην Δυτική Βαλαώρα Περιαστικού Δάσους Άρτας» η οποία συντάχθηκε από την ΤΥΔ και ο   προϋπολογισμός ανέρχεται στο ποσό των 218.240,00 € συνυπολογιζομένων των Γ.Ε. και Ε.Ο.(18%), απροβλέπτων 15% και Φ.Π.Α. (24%).

Η υπάρχουσα πίστωση για το έτος 2018 είναι 130.000,00€ με ΚΑ 64-7326.004 και η δαπάνη θα καλυφθεί από ΣΑΕΠ 530 Ηπείρου.

Β.- Τρόπος Δημοπράτησης: Διαδικασία Διαπραγμάτευσης του άρθρου 32 § 2γ του Ν. 4412/2016 λόγω κατεπείγουσας ανάγκης .

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ.496/2018**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*